Es rägnet. Und i bin dahei und nid ar Uni. "Werum?" fragend ier ü jetzt sicher… Ganz eifach: wills rägnet. Isch doch logisch oder ni? Wills rägnet!!!Hallo?!? Wo simer? Also d'Gschicht faht eigentlich wider glich a wia letst Mäntig. 07:30 Wecker lütet. 08:00 dMartina schaffts zum endlich ufstah (will in 15min ja dr Bus fahrt - oder besser fahra SÖTT). 08:30 Wiit und breit kei Bus ad Uni - wohl bemerkt i stiiga ar 2. Haltestell i - es kann also nid am Verkehr ligga…Het dr Buschaufeur echt verschlafa???. 08:40 Endlich! Dr Bus (Klar hani i dem Moment nu 1 Gedanka: I het soooo viel länger schlafa könna…). 09:15 Eigentlich Vorlesigsbeginn (Martina sitzt immer no im Bus im Stau). 09:30 Martina kunnt zum Vorlesigssaal. Niamert uma. Vorlesigssaal leer. Martina:" ???? ". 10:00 vorm Vorlesigssaal vor 2. Vorlesig. Kunnt dr Professor vor 1.Vorlesig azlaufa und erklärt, dass er wegm Rega im Stau gsteckt het unds halt nüm gschafft het. Bis da würi jo  alles no verstah. Aber denn findet er: d'Professorin vor 2. Vorlesig kem denn au nid will si ar Küsta wohni und ja dr Rega gester und hüt. Si seg drum "isoliart" (wortwörtlich übernoh)… Was söll etz das wider heissa "isoliart"? Etz blibt doch dia eifach dr ganz Tag dahei wills rägnet. Na bravo. I het sogar usschlafa könna, as wird ja immer besser! Etz bini dahei und mini Mitbewohnerin verzellt mer, dass ihra eini an Termin abgseit heg hüt. Eba wills rägnet. Luut Wätterprognosa rägnets no bis am Mittwuch…  Mal luaga was mi no erwartet